עמוס מלר

עמוס מֶלֶר (1938, עין החורש – 23 בינואר 2007, תל אביב) היה נגן חלילית, מנצח, מלחין ומשורר ישראלי.

==ביוגרפיה==
עמוס מלר נולד וגדל בקיבוץ עין החורש. בצעירותו בלט בגובה קומתו, והיה שחקן נבחרת ישראל בכדורעף, עמה נטל חלק באליפות העולם בפריז ב-1956.

מלר ניגן והקליט רסיטלים כחלילן סולן, זכה בפרס בינלאומי על יצירתו "פבנה". כתב שמונה ספרים, בהם ספר השירה "בתנועה מתמדת" עליו זכה בפרס רחל לשירה. הוא שימש במקביל כמנצח בחמש מקהלות ושתי תזמורות: מקהלת צדיקוב, גבעתיים, בת ים, נס ציונה ודן, חולון ותזמורת סולני ישראל. כמו כן היה מנצח אורח בארצות רבות ועד סין הגיע כדי לנצח על תזמורתה הפילהרמונית. כמו כן היה מנצחה של התזמורת הקאמרית רמת גן.

מלר עשה רבות לקירוב המוזיקה הקלאסית לציבור, שלא היה בקהל המאזינים הטבעי שלה, כגון תושבי עיירות פיתוח. לשם כך נהג לבצע מוזיקה מזרחית, המוכרת היטב למאזינים, בכלי נגינה מן התזמורת הקלאסית. שנים רבות ערך והגיש קונצרטים של מוזיקה קלאסית ב"בית אלון" בגבעתיים מידי שבת בבוקר בהם הופיעו טובי האמנים ומוזיקאים צעירים. הקונצרטים האלה היו פתוחים לקהל הרחב בחינם.

הפסנתרן אסף זוהר אמר כי מלר קידם מוזיקאים צעירים בתחילת דרכם כשהזמין אותם להופיע עם התזמורת הקאמרית רמת גן, כשהיה מנצחה. בין הנערים שיצאו נשכרים מכך היו אסף זוהר עצמו והפסנתרן דניאל גורטלר.

זכה במקומות ראשונים בפסטיבלי זמר, עם השירים:
*"עיר כלה", שיר לו כתב גם את המילים, בביצוע אורי שבח
*"ירושלים האחרת" למילים של יוסי גמזו בביצוע הזמר יזהר כהן.
*"במרום", לפי מילים מהמקורות.
שירו לזכר יאנוש קורצ'אק ושירו לזכר ראול ולנברג הוקראו בבנין האו"ם על ידי שחקן התיאטרון ג'ורג' בימו, במסגרת אירוע לציון אישים מיוחדים שתרמו לאנושות.

מלר ניצח על התזמורות הפילהרמוניות של סין העממית, צרפת, סנקט פטרבורג, סופיה, אתונה, אנטוורפן, דבלין, וכן התזמורת הקאמרית של אנגליה ובולגריה, והתזמורות הלאומיות של הונדורס וצ'כיה.

מלר היה בן-זוגה של המשוררת עדנה מיטווך-מלר, ואב לשלוש בנות ובן: שיר, ליטל, לארה ואדם.
אחותו היא הזמרת משלישיית המעפיל עירית סנדנר.

== ספרי שירתו ==
*אבני ריחים, שירים, ירון גולן, תל אביב, 1995.
*בין טיפות הגשם, שירים, בוסתן, תל אביב, 1978.
*בתנועה מתמדת, שירים, ירון גולן, תל אביב, 1993.
*ילדות במאה ה-20, למבוגר שבילד ולילד שבמבוגר, טרקלין, תל אביב, 1976.
*לצלול אל תוך עצמי, שירים חדשים, ירון גולן, תל אביב, 1997.
*מחוגת איכות הסביבה, ירון גולן, תל אביב, 1993.
*משאלות שאין להן משיב, טרקלין, תל אביב, 1976.
*משיריו ... , הוצאת אור תו, 1973.
*הסכר, שירים, ירון גולן, תל אביב, 1993.

<center>
<gallery>
קובץ:Amos Meller conducts in Norway in the 1990s.jpg|עמוס מלר מנצח בדאגן שבנורווגיה, שנות ה-90
קובץ:Amos Meller as a flutist at ADI conference in Beit HaNassi, Jerusalem on October 1996.jpg|עמוס מלר כנגן חלילית בכנס ADI בבית הנשיא בירושלים, אוקטובר 1996
</gallery>
</center>

==קישורים חיצוניים==

* 
* 
* 
* בלפור חקק, [http://www.e-mago.co.il/news/250.htm הפרטיטורה האחרונה של עמוס מלר], אימגו ([http://www.news1.co.il/Archive/0017-D-20136-00.html גרסה נוספת] באתר חדשות מחלקה ראשונה) (הספד)
* בלפור חקק, [http://www.daat.ac.il/daat/ktav_et/maamar.asp?ktavet=1&id=469 המשורר שהגיע לכאן מן החלל לחניית ביניים - עמוס מלר]: על שירתו של עמוס מלר, מעמקים 14 (אדר א' תשס"ח, פברואר 2008), באתר דעת ([https://web.archive.org/web/20141202015953/http://www.hakak-twins.com/article.asp?aid=21 גרסה נוספת] באתר "הרצל ובלפור חקק - זהות כפולה")
* 

קטגוריה:מלחינים ישראלים
קטגוריה:מנצחים ישראלים
קטגוריה:משוררים ישראלים
קטגוריה:משוררים כותבי עברית
קטגוריה:מנצחי מקהלות ישראלים
קטגוריה:נגני חלילית
קטגוריה:נגני כלי נשיפה מעץ
קטגוריה:אמנים ישראלים שבאו מהקיבוצים
קטגוריה:עין החורש: אישים
קטגוריה:מנצחי מקהלת צדיקוב
קטגוריה:ישראלים שנולדו ב-1938
קטגוריה:ישראלים שנפטרו ב-2007